Euroopa Parlamendi resolutsioon,

22. aprill 2008,

tähelepanekutega, mis on Euroopa Liidu 2006. eelarveaasta üldeelarve täitmisele heakskiidu andmist käsitleva otsuse lahutamatu osa, V jagu – Kontrollikoda

EUROOPA PARLAMENT,

võttes arvesse Euroopa Liidu 2006. eelarveaasta üldeelarvet [1];

võttes arvesse Euroopa ühenduste 2006. eelarveaasta lõplikku raamatupidamise aastaaruannet – I köide (C6-0366/2007) [2];

võttes arvesse kontrollikoja aastaaruannet eelarve täitmisele heakskiitu andvale asutusele 2006. eelarveaastal läbi viidud siseauditite kohta;

võttes arvesse kontrollikoja aastaaruannet eelarve täitmise kohta 2006. eelarveaastal ja kontrollikoja eriaruandeid koos auditeeritud asutuste vastustega [3];

võttes arvesse sõltumatu audiitori aruannet kontrollikoja 2006. eelarveaasta raamatupidamiskontode kohta [4];

võttes arvesse vastavalt EÜ asutamislepingu artiklile 248 tehtud kontrollikoja kinnitavat avaldust raamatupidamisaruannete usaldusväärsuse ja nende aluseks olevate tehingute seaduslikkuse ja korrektsuse kohta [5];

võttes arvesse EÜ asutamislepingu artikli 272 lõiget 10 ning artikleid 274, 275 ja 276;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [6] eriti selle artikleid 50, 86, 145, 146 ja 147;

võttes arvesse kodukorra artiklit 71 ja V lisa;

võttes arvesse eelarvekontrollikomisjoni raportit (A6-0093/2008);

1. märgib, et 2006. aastal oli Euroopa Kontrollikojale eraldatud kulukohustuste assigneeringuid kogusummas 113596668,31 eurot (2005. aastal 107548618,24 eurot), mille kasutusmäär oli 89 %, mis on teiste institutsioonide keskmisest madalam;

2. märgib, et pärast tekkepõhise raamatupidamise kasutuselevõttu 1. jaanuaril 2005 näitavad kontrollikoja finantsaruanded 2006. eelarveaasta kohta negatiivset majandustulemust (32000 eurot) ning varadest 11418000 euro võrra suuremaid kohustusi;

3. tuletab meelde, et 2006. eelarveaasta puhul (nagu ka 2005. eelarveaasta puhul) auditeeris kontrollikoja raamatupidamisaruandeid institutsiooniväline firma KPMG, kes tegi järgmise järelduse: "[…] finantsaruanded annavad õige ja õiglase ülevaate Euroopa Kontrollikoja finantsolukorrast 31. detsembri 2006. aasta seisuga ning tema tegevustulemustest tol päeval lõppenud aastal vastavalt nõukogu 25. juuni 2002. aasta määrusele (EÜ, Euratom) nr 1605/2002, selle rakenduseeskirjadele, üldtunnustatud raamatupidamispõhimõtetele ja Euroopa Kontrollikoja sise-eeskirjadele";

4. võtab teadmiseks raportööri küsimustikus kontrollikoja endiste liikmete pensionide arvestust käsitlevale küsimusele kontrollikoja kirjaliku vastuse, mille kohaselt esitab kontrollikoda pensionikohustuse 31. detsembri 2006. aasta seisuga oma bilansis ja liikmesriikide tagatis avaldatakse sama bilansi märkustes, kuid seda ei arvestata pikaajalise nõudena liikmesriikide vastu; märgib lisaks, et 2006. eelarveaastal moodustasid kontrollikoja pensionimaksed liikmetele 2,3 miljonit eurot;

5. väljendab veel kord arvamust, et nii tulevaste pensionimaksete kohustus kui ka pikaajaline nõue liikmesriikide vastu (kuna nemad tagavad pensioniskeemi rahastamise) tuleks lisada bilanssi, et anda selge ülevaade olemasolevatest kohustustest ja auditeerimise tegelikest kuludest ELis ning kajastada alates 1. jaanuarist 2005 kohaldatava tekkepõhise raamatupidamise põhimõtteid;

6. märgib, et kontrollikoja siseaudiitori 2006. aasta aruanne oli peamiselt positiivne ning selles nenditi, et pakkumisdokumentide ja lepingute kvaliteet oli rahuldav, kuigi lihtsustatud või erandlike menetluste valimist oleks võinud paremini põhjendada ja pakkumiste hindamise tasandil tuleks dokumentatsiooni täiustada; tunneb selles kontekstis heameelt selle üle, et kõigi siseaudiitori esitatud soovituste (asjakohase hankekoolituse tugevdamine ja kõigi lepingute registreerimine ühes andmebaasis) põhjal on võetud meetmeid;

7. märgib murelikult, et raportööri küsimustikule antud vastuste kohaselt on kontrollikojal endiselt raskusi ametialaselt kvalifitseeritud töötajate värbamisega mitmele ametikohale EPSO korraldatud konkursside alusel, mille põhjus on osaliselt Luksemburgi kõrgem elukallidus ja algpalgaastme AD5 palga väiksem atraktiivsus; tunneb siiski heameelt selle üle, et vabade ametikohtade arv vähenes tunduvalt (74 ametikohalt 2006. aastal 56 ametikohani 2007. aastal), ning suhtub pooldavalt kontrollikoja kavatsusse vähendada veelgi vabade ametikohtade arvu ja nende suhtelist osakaalu kogu ametikohtade loetelus käesoleval aastal ning eelseisvatel aastatel;

8. märgib, et 2006. aasta jooksul ühines kontrollikojaga viis uut liiget; väljendab veel kord lootust, et enne järgmist laienemist on võimalik muuta kontrollikoja ülesehitus otstarbekohasemaks; palub kontrollikojal mõelda läbi olemasolevad mudelid, et vähendada liikmete koguarvu; kordab nõudmist, et kaalutletaks ettepanekuid võtta kasutusele rotatsioonisüsteem sarnaselt Euroopa Keskpanga nõukogus kohaldatava süsteemiga või üheainsa peaaudiitoriga süsteem; kutsub kontrollikoda üles hoidma Euroopa Parlamenti kuni 30. septembrini 2008 kursis selle soovituse suhtes võetud meetmetega;

9. märgib, et kontrollikoda on vastu võtnud uue tulemusauditi käsiraamatu ja kava, mis käsitleb IT-auditi edasiarendamist ja auditigruppide korralduse kohandamist, et neis kajastuks tegevuspõhise eelarvestamise mõju auditeerimisele; märgib lisaks, et kontrollikoda viis 2006. aasta jooksul läbi enesehindamise, mille tulemusel koostati tegevuskava;

10. täheldab, et selle tegevuskava kohta viib rahvusvaheline vastastikuse eksperthinnangu meeskond läbi vastastikuse eksperthindamise; palub, et kontrollikoja president annaks ajakohast teavet eksperthindamise arengu ja tegevuskava elluviimise kohta;

11. märgib seoses liikmete majanduslike huvide deklaratsioonidega, et vastavalt kontrollikoja liikmete tegevusjuhendile esitavad kontrollikoja liikmed deklaratsiooni oma majanduslike huvide ja muude varade (k.a osakud, vahetusvõlakirjad ja investeerimistunnistused, samuti maaomand ja kinnisvara ning abikaasa kutsetegevus) kohta kontrollikoja presidendile, kes säilitab neid konfidentsiaalselt, ning neid deklaratsioone ei avalikustata;

12. märgib veel kord, et põhimõtteliselt ja läbipaistvuse huvides peaksid kõigi ELi institutsioonide liikmed olema kohustatud esitama majanduslike huvide deklaratsiooni, millega peaks olema võimalik tutvuda Internetis avalikus registris; on pettunud, et Euroopa Parlamendi eelmise aasta palvele vaatamata ei teavitanud kontrollikoda teda 30. septembriks 2007 sellest, milliseid asjakohaseid meetmeid ta selle suhtes võtab.

[1] ELT L 78, 15.3.2006.

[2] ELT C 274, 15.11.2007, lk 1.

[3] ELT C 273, 15.11.2007, lk 1.

[4] ELT C 292, 5.12.2007, lk 1.

[5] ELT C 274, 15.11.2007, lk 130.

[6] EÜT L 248, 16.9.2002, lk 1.

--------------------------------------------------